b'\n_START_ARTICLE_\nKomet \xc4\x8curjumov-Gerasimenko\n_START_SECTION_\nOdkritje\n_START_PARAGRAPH_\nKomet je odkril 20. septembra 1969 ruski astronom Klim Ivanovi\xc4\x8d \xc4\x8curjumov na Observatoriju Alma-Ata v Rusiji. Plo\xc5\xa1\xc4\x8do je na Astrofizikalnem in\xc5\xa1titutu v Alma-Ati posnela Svetlana Ivanovna Gerasimenko 11. septembra 1969  med snemanjem kometa Comas Sol\xc3\xa1.\n_START_SECTION_\nLastnosti\n_START_PARAGRAPH_\nPremer jedra kometa je 4\xc2\xa0km._NEWLINE_Komet ima zanimivo preteklost povezano s tirnico. Ob\xc4\x8dasno presko\xc4\x8di iz ene tirnice v drugo, kar povzro\xc4\x8da bli\xc5\xbeina Jupitra ali Saturna. Zanj so tudi izra\xc4\x8dunali, da ga pred letom 1840 sploh niso mogli opaziti, ker je imel odson\xc4\x8dje na razdalji 4 a.e. V tem \xc4\x8dasu je zaradi vpliva Jupitra ta razdalja padla na 3,0 a.e. Leta 1959 pa je Jupiter povzro\xc4\x8dil, da je komet pri\xc5\xa1el na razdaljo odson\xc4\x8dja (perihelija) 1,28 a.e., kjer je \xc5\xa1e sedaj.\n_START_SECTION_\nRaziskovanja\n_START_PARAGRAPH_\nKomet je cilj vesoljske sonde Rosetta, ki jo je leta 2004 proti kometu poslala Evropska vesoljska agencija. Med potjo proti kometu je letela mimo asteroida 2867 \xc5\xa0teins v letu 2008 in v letu 2010 \xc5\xa1e mimo asteroida 21 Lutecija. V pripravah na misijo Rosetta je komet posnel Vesoljski teleskop Hubble. Narejen je bil tudi podroben trodimenzionalni modela njegovega jedra._NEWLINE_6. avgusta 2014 je sonda dosegla komet in uspe\xc5\xa1no upo\xc4\x8dasnila ter uskladila svoj tir z njegovim. 12. novembra je proti povr\xc5\xa1ini spustila robotski pristajalni modul Philae, ki naj bi se z vijaki in harpunami pritrdil na podlago (kometova te\xc5\xbenost je namre\xc4\x8d zelo \xc5\xa1ibka) ter meril spremembe v obdobju, ko se bo komet najbolj pribli\xc5\xbeal Soncu. Po sedmih urah spusta so sondini instrumenti potrdili stik, kar pomeni, da je ESA izvedla prvi pristanek na kometu v zgodovini. Vendar pa se naprave za pritrjevanje niso spro\xc5\xbeile pravilno, zato se je modul vsaj enkrat odbil od povr\xc5\xa1ine. Trenutno se nahaja na povr\xc5\xa1ini, vendar natan\xc4\x8den status ni znan.'